ROZHODNUTIE KOMISIE
z 29. septembra 2008,
ktorým sa podľa smernice Európskeho parlamentu a Rady 2006/66/ES určuje spoločná metodika na výpočet ročného predaja prenosných batérií a akumulátorov konečným užívateľom
[oznámené pod číslom K(2008) 5339]
(Text s významom pre EHP)
(2008/763/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 2006/66/ES zo 6. septembra 2006 o batériách a akumulátoroch a použitých batériách a akumulátoroch, ktorou sa zrušuje smernica 91/157/EHS (1), a najmä na jej článok 10 ods. 4 písm. b),
keďže:
(1)
Ročný predaj prenosných batérií a akumulátorov konečným užívateľom treba vyjadriť ako hmotnosť prenosných batérií a akumulátorov uvedených na trh na území členského štátu v danom roku, pričom sa vylúčia prenosné batérie a akumulátory, ktoré v tom roku opustili územie tohto členského štátu skôr, ako boli predané konečným užívateľom.
(2)
Členské štáty by mali vypočítať ročný predaj prenosných batérií a akumulátorov konečným užívateľom na základe zozbieraných údajov. Na výpočet sa môžu použiť aj štatisticky významné odhady založené na zozbieraných údajoch.
(3)
Opatrenia ustanovené v tomto rozhodnutí sú v súlade so stanoviskom výboru zriadeného článkom 18 ods. 1 smernice Európskeho parlamentu a Rady 2006/12/ES (2),
PRIJALA TOTO ROZHODNUTIE:
Článok 1
1. Členské štáty vypočítavajú ročný predaj prenosných batérií a akumulátorov konečným užívateľom v danom roku ako hmotnosť prenosných batérií a akumulátorov uvedených na trh na území členského štátu v danom roku, pričom sa vylúčia prenosné batérie a akumulátory, ktoré v tom roku opustili územie tohto členského štátu skôr, ako boli predané konečným užívateľom.
2. Uvedenie každej batérie na trh sa započíta raz.
Článok 2
Výpočet stanovený v článku 1 musí byť založený na zozbieraných údajoch alebo na štatisticky významných odhadoch založených na zozbieraných údajoch.
Článok 3
Toto rozhodnutie je určené členským štátom.
V Bruseli 29. septembra 2008